
MIRANDA LEE

Når lek blir alvor

Oversatt av Monica Eikenes

MINISERIE: ET LIV I LUKSUS


Alltid ønsket deg et bekymringsløst liv der du bader i penger og kjærlighet? Se hit! Dette er andre del i miniserien Et liv i luksus.

Miranda Lee ble født i New South Wales i Australia. Etter en kort karriere som cellist, utdannet hun seg til programmerer. Etter at hun giftet seg og fikk tre døtre, sa hun opp jobben. Søsteren foreslo at Miranda skulle begynne å skrive romantikk, og etter noen forsøk fikk hun sitt første manus antatt. Siden den gang har hun skrevet mange kjærlighetsromaner for Harlequin, alle med virkelighetsnære hovedpersoner, sexy intriger og sterke historier.


Tilegnet alle mine trofaste lesere opp gjennom årene.

Jeg takker dere fra dypet av mitt hjerte.

Kjærlig hilsen Miranda Lee 

«Så, Ruby, du er altså ute etter en hushjelpspost der du bor hos arbeidsgiveren, stemmer ikke det?»

Ruby hørte skepsisen bak kvinnens ord. Hun hadde hørt den samme skepsisen før, da hun var til intervju hos andre bemanningsbyråer. Alle hadde først kastet ett blikk på henne, deretter på den lite imponerende CV-en hennes, og til slutt sagt at de ikke hadde noe som passet for henne akkurat da.

«Ja, det stemmer», svarte hun, og visste allerede nå at hun heller ikke her ville få napp.

Ruby kvalte et sukk. Hvis hun ikke kunne få en jobb der hun bodde hos arbeidsgiveren, måtte hun snakke med Oliver og ta imot tilbudet hans om å bo hjemme hos ham. Liam hadde også tilbudt henne å bo hos ham, men hun ville egentlig ikke bo sammen med noen av brødrene. Ingen av leilighetene deres var spesielt store. Dessuten bodde Olivers mangeårige kjæreste Rachel sammen med ham, og Liams nye kjæreste Lara hadde nettopp flyttet inn hos ham. De trengte et sted for seg selv, og det gjorde også hun.

«Du forstår vel det», sa kvinnen vennlig, «at Housewives For Hire ikke har så mange slike stillinger tilgjengelig. Vi spesialiserer oss mer på deltidsstillinger. Sjelden fulltid, og enda sjeldnere der man bor hos arbeidsgiveren. De fleste som arbeider for oss, er kvinner som vil tjene penger mens barna er på skolen.»

«Jeg forstår», sa Ruby tonløst. Det hadde åpenbart vært en tabbe å komme tilbake til Sydney og prøve å omfavne virkelighetens verden igjen.

Men før Ruby rakk å si adjø og gå igjen, vibrerte en mobiltelefon på skrivebordet, og Barbara, som eide Housewives For Hire, plukket den opp og mumlet en beklagelse til Ruby.

Ruby hørte ikke egentlig etter, siden samtalen var ganske ensidig. Barbara sa bare ja og hmm innimellom mens hun tastet på PC-en, så Ruby lot tankene vandre. Hun måtte finne en annen måte å løse problemene på, for alle og enhver kunne se at hun aldri ville finne jobb som hushjelp i Sydney. Det hadde vært naivt av henne å tro at det ville bli en enkel sak å finne en slik stilling.

Men det å vende tilbake til den omflakkende nomadetilværelsen fristet heller ikke. Det hadde vært en grei måte å leve på de siste fem årene, og gitt henne den pausen hun så sårt hadde trengt. Men da hun fylte tretti forrige fødselsdag, hadde en lengsel begynt å vokse frem i henne, en lengsel etter å slå seg til ro og gjøre noe mer ut av livet sitt.

Ikke ekteskap. Huff, nei. Tanken ga Ruby frysninger. Etter fiaskoen med Jason for noen år siden hadde hun bestemt seg for at ekteskap aldri ville bli en del av livet hennes. For ekteskap betydde at hun måtte elske en mann og stole på at han ville gjøre henne lykkelig, og det kunne bare ikke Ruby forestille seg.

Og la oss være ærlige, tenkte Ruby. Jason er ikke det eneste medlemmet av det motsatte kjønn som har oppført seg dårlig. Faren din sådde frøene for mistilliten din da du var bare nitten, og den første ordentlige kjæresten din, Bailey, bekreftet den negative innstillingen din til menn kort tid senere.

Det var uunngåelig at hun etter hvert ville innse at hun ikke hadde noen andre enn seg selv å stole på. Jason hadde bare vært den utløsende faktoren som fikk henne til å velge å leve i sølibat, noe Ruby hadde innsett at hun faktisk likte ganske godt. Det var befriende å slippe de følelsesmessige komplikasjonene som fulgte med kjærester og sex.

Til hennes store overraskelse hadde hun også oppdaget at hun ikke savnet det heller. Ikke det spor.

Til slutt hadde hun bestemt seg for at hun ville begynne å jobbe som sosialarbeider. I løpet av de få årene hun hadde reist og arbeidet ulike steder i Queensland og de nordlige delene av New South Wales, hadde hun møtt på mange uheldige som kunne ha levd et helt annet liv hvis noen bare hadde gitt dem en hjelpende hånd.

Det eneste problemet nå for tiden, var at sosialarbeidere hadde lang utdannelse.

Etter hvert hadde Ruby formulert en plan. Det hadde virket så enkelt på papiret. Hun ville flytte tilbake til Sydney og få seg jobb som hushjelp, fordi hun da ville slippe å betale husleie. Leieprisene i Sydney var skyhøye, og hun hadde ikke nok sparepenger til å kunne betale for både depositum og de første måneders husleie. I tillegg ville hun bruke fritiden til å studere på nettet, og det ville til slutt sørge for at hun kom seg inn på sosionomstudiet ved et universitet.

På den måten ville hun forhåpentligvis være ferdigutdannet sosionom som trettifemåring. Ruby visste at hun var intelligent, så hvis hun bare bestemte seg for noe, kunne hun klare nesten hva som helst.

Dessverre var det ett stort problem med planen. Ingen ville ansette henne som hushjelp, ikke engang her i Sydney, der utallige slike stillinger var utlyst. Ruby trodde at den manglende erfaringen hennes innen slikt arbeid var hovedårsaken til at hun hele tiden ble avvist, selv om et av byråene hadde antydet at hun så for … sexy ut.

Den uttalelsen hadde virkelig gjort henne paff, men når hun senere tenkte over det, hadde et par stykker sagt noe lignende til henne de siste årene. Gudene måtte vite hvorfor. Greit, så var kanskje kroppen hennes ganske grei etter nåtidens standarder, men hun var ikke engang pen.

Ruby ristet svakt på hodet mens hun tenkte tilbake på tenårene. Ingen ville ha kalt henne sexy på den tiden. Nei, langt ifra! Guttene hadde ikke ofret henne et ekstra blikk da hun gikk på skolen. Og hvorfor skulle de det? Hun hadde vært lubben og hatt tannregulering, og i tillegg hatt den lave selvfølelsen som ofte fulgte med puberteten. Det hadde krevd alt hun eide av selvsikkerhet å søke etter jobb hos en hurtigmatsjappe i nærområdet. Men fra da av hadde selvtilliten vokst, og den hadde ingenting med utseendet å gjøre. Det irriterte henne at folk ikke kunne se forbi det åpenbare og heller fokusere på hvem hun var på innsiden.

Vel, vel. Ruby innså at hun måtte bo hos en av brødrene til hun fikk seg jobb som servitør eller bartender – jobber hun både var kvalifisert for og der det å ta seg godt ut ville være en fordel. Når hun hadde spart opp nok penger, ville hun begynne å se seg rundt etter et annet sted å bo.

Det var ikke en like god plan som den opprinnelige hushjelpplanen, men den måtte duge, tenkte Ruby mens hun ventet på at Barbara skulle avslutte samtalen. En potensiell klient, hørtes det ut som.

«Jeg forstår», sa Barbara sakte. «Så dette vil ikke være en permanent stilling, Mr. Marshall. Den faste hushjelpen vil til slutt komme tilbake til deg.»

Ruby kunne ikke høre hva Mr. Marshall svarte på det.

«Vet du», sa Barbara og kastet et blikk bort på Ruby, «jeg har faktisk en kvinne her som jeg tror kan passe ganske godt til deg. Ja, hun har utmerkede referanser.»

Ruby nikket ivrig til dette. Hun hadde gode referanser. Ruby var flink til å jobbe, og like ærlig som dagen var lang. Arbeidsgivere likte aldri å måtte gi slipp på henne.

«Hun sitter faktisk her nå. Vil du snakke litt med henne? Hun heter Ruby. Her er hun.»

Nå er det opp til deg, formidlet Barbara med øynene idet hun rakte Ruby telefonen.

«Hallo?» sa Ruby etter at hun hadde svelget. Hun var vanligvis ikke en nervøs person, men hun ville så inderlig gjerne ha denne jobben. Selv om den bare var midlertidig.

«Hei, Ruby», sa Mr. Marshall med en dyp og svært maskulin stemme, en de fleste ville forbinde med radioverter og soulsangere. «La oss ta det første først. Har du jobbet som hushjelp før?»

Ruby skulle til å si nei, men så gikk det opp et lys for henne. Hvorfor i all verden hadde hun ikke nevnt dette før?

«Ikke profesjonelt», sa hun. «Men jeg var sjef for husholdningen i sju år, fra jeg var atten til jeg fylte tjuefem. Moren min var syk i de årene», skyndte hun seg å legge til, før han rakk å spørre om hvorfor. Hun la ikke til at moren faktisk hadde dødd av eggstokkreft året etter at hun var ferdig på skolen, og at den kjære faren hennes overlot jobben med å lose de knuste yngre brødrene gjennom skole- og studieårene til Ruby. Den egoistiske drittsekken forlot dem to måneder etter begravelsen og valgte i stedet å flytte inn hos elskerinnen, i den fancy penthouseleiligheten hennes i sentrum. Ja, han hadde latt dem bo i familiehjemmet, og ja, han hadde betalt regningene, men det var også så langt støtten hans gikk.

«Jeg tok meg av matlagingen og vaskingen», la hun til, i tilfelle Mr. Marshall trodde de hadde vært rike nok til å betale noen for å gjøre det.

«Moren din må ha vært veldig stolt av deg», kommenterte han. «Så hun er frisk nå?»

Ruby skjøv sorgen som overmannet henne hver gang hun tenkte på den snille og modige moren, til side. «Nei», sa hun sammenbitt. «Hun døde. Kreft.»

«Helsikes kreft», mumlet Mr. Marshall, før han var stille i noen sekunder. «Beklager», sa han til slutt. «Konen min døde av kreft. Men det å snakke om det vil ikke bringe dem tilbake, vil det vel?» fortsatte han beskt, før hun rakk å kondolere. «Det gjør bare ting verre. Hvor gammel er du nå, Ruby?»

«Tretti.»

«Jeg forstår. Og hva har du holdt på med i årene etter at moren din døde?»

Han tenkte åpenbart at moren hadde gått bort nylig, og ikke for et tiår siden. Ruby valgte å ikke si noe om det, siden det bare ville føre til at hun måtte svare på ubekvemme spørsmål som ikke var relevante for dette jobbintervjuet. Hun hatet å snakke om den perioden i livet. Hatet det!

«Vel, jeg har alltid jobbet deltid i servicebransjen», sa hun, «også da jeg gikk på skolen. Så da jeg fikk sjansen til det, dro jeg i vei på egen hånd. Jeg reiste gjennom nordlige New South Wales og Queensland, og jobbet på ulike klubber og resorter. Jeg har prøvd mye forskjellig, fra å være bartender til å servere og innimellom litt resepsjonsarbeid. Men jeg ble litt lei av den livsstilen, så jeg kom hjem til Sydney for å finne et passende arbeid mens jeg studerer til å bli sosionom.»

«Det høres veldig bra ut. Og du høres virkelig ut som en hyggelig person. Ikke det at Housewives For Hire ville anbefalt deg ellers. De går for å være et seriøst firma, så du vil sikkert passe helt perfekt i stillingen. Men jeg er dessverre i London på forretningsreise nå, og jeg vil ikke være hjemme i Sydney før om en uke. Jeg liker ikke å la huset stå tomt, så dette er det jeg vil gjøre. Søsteren min bor ikke så langt unna meg i Sydney – jeg bor i Mosman – og hun har nøkler til huset mitt. Jeg ringer henne og får henne til å møte deg der i morgen tidlig. Hun kan vise deg huset og svare på spørsmålene du måtte ha. Så hvis du vil ha den, Ruby, er jobben din.»

Hvis hun ville ha den? Selvfølgelig ville hun ha den. Gjett om hun ville ha den! Han hørtes ut som en veldig trivelig mann. «Å, Mr. Marshall, det hadde vært helt supert. Jeg skal gjøre en god jobb. Det lover jeg.»

«Det er jeg helt sikker på at du vil. Nå må du gi telefonen tilbake til Barbara, så skal jeg gi henne kontaktinformasjonen til søsteren min. Ja, ja», sa han utålmodig til noen i bakgrunnen. «Jeg kommer straks. Bare gå ned til frokost, du, så kommer jeg etterpå.»

Ruby rakte telefonen tilbake og ble sittende fortumlet mens Barbara snakket med Mr. Marshall og tastet på tastaturet. Til slutt avsluttet kvinnen samtalen og snudde stolen mot henne.

«Du er virkelig heldig, Ruby», sa hun med et smil. «Mr. Marshall er ingen ringere enn Sebastian Marshall, lederen for Harvest Productions, som du kanskje har hørt om?»

Hun ristet på hodet.

«De produserer flere svært populære TV-programmer», fortsatte Barbara. «Du har trolig hørt om noen av dem. Australia at Noon … What Word Am I? Såpeserien Elizabeth Street. Men det mest populære akkurat nå er Battle at the Bar.»

«Ja, den har jeg sett», sa Ruby, selv om hun bare hadde sett serien én gang. Men hun hadde hørt mye om den, og hadde lenge tenkt at hun skulle få med seg hele serien. Helten, som egentlig var en anti-helt, var en advokat som het Caesar Battle. Han forsvarte de forsvarsløse, og vant ofte. Han var litt av en einstøing – en gåtefull person som jobbet hardt og festet hardere, men som alltid hadde en integritet som var ganske uimotståelig. Kvinner ville ha ham. Menn ville være som ham. Serien hadde vunnet utallige priser, spesielt på grunn av den kjekke skuespilleren som spilte Battle og som hun aldri husket navnet på.

«Jeg beklager at dette bare er en vikarstilling», fortsatte Barbara, «men det er bedre enn ingenting.»

«Mye bedre», sa Ruby og smilte.

«Jobben er heller ikke for utfordrende. Mr. Marshall er enkemann, uten barn.»

«Så hvor gammel er Mr. Marshall?» Stemmen hadde ikke avslørt noe om alderen hans. Men siden han var enkemann, antydet det at han var en eldre herre.

«Førti, ifølge internett», var det raske svaret.

«Bevares. Så ung.» Ruby begynte plutselig å tenke på faren, som hadde vært førti da han begynte å være utro. Det hadde han i hvert fall påstått.

Det å tenke på faren gjorde alltid Ruby sint. Sint og kynisk og en smule skeptisk til å forholde seg til det motsatte kjønn. Det siste hun ville gjøre, var å gi feil inntrykk gjennom å kle seg upassende.

«Har firmaet ditt en kleskode?» spurte hun. «En uniform, kanskje?»

«Nei. Kvinnene kan kle seg nesten som de vil. Men i akkurat ditt tilfelle», la Barbara til, med et vitende glimt i øynene, «ville jeg kanskje ha kledd meg konservativt. Profesjonelt.»

Ruby så ned på antrekket sitt, som i hennes øyne var relativt konservativt. Ja, skjørtekanten gikk over kneet, og det var antydning til kløft i utringningen, men etter moderne standarder var det på ingen måte utfordrende. Men likevel …

«Det var et godt råd», sa hun. «Tusen takk.»

«Fornuftig jente», smilte Barbara. «Nå skal jeg bare ringe Mr. Marshalls søster, så lager vi en avtale for i morgen.»

Ruby kom tidlig. Delvis fordi hun ikke ville risikere å komme for sent, men først og fremst fordi hun ville ta en god kikk på huset – og området – alene.

Hun hadde forventet at den nye sjefens hus skulle være fancy. Rikinger i Mosman bodde ikke i vanlige hus. Og hun ble ikke skuffet. Det var fancy. Faktisk så fancy og elegant at pusten ble slått ut av henne.

«Wow …» Hun sukket idet hun klatret ut av bilen, og ble deretter stående og stirre storøyd på bygget.

Huset var hvitt, i sementpuss og i to etasjer, med en arkitektonisk stil som minnet Ruby om gamle, georgianske herregårder som var populære blant det engelske aristokratiet.

Ikke at dette huset var i den skalaen, men det hadde en størrelse og symmetri som var utrolig lekkert, med en søyleprydet inngangsport som var dekket med eføy og flankert med to franske dører i hovedetasjen og det samme antall vinduer i overetasjen. Hagen var som en miniversjon av Versailles, med manikyrerte hekker og grusområder i stedet for plener, og utsøkte potteplanter og fontener som kompletterte stilen. Hovedporten hadde en base av solid, hvit mur og mørke trelameller øverst, og en sikkerhetsport som åpnet seg inn mot en bred vei som var laget av hvit kalkstein. Dette så Ruby gjennom noen glipper i porten.

Et øyeblikk funderte Ruby på om hun hadde gapt over for mye her, men så slo fornuften inn. Selvfølgelig klarte hun dette. Hun var en svært ressurssterk kvinne. Og hva var det verste som kunne skje? Hun dummet seg ut og fikk sparken. Ikke verdens undergang.

Ruby snudde hodet mot en bil som kjørte sakte opp gjennom gaten. Da hun fikk øye på en kvinne bak rattet i Lexusen, visste hun at det måtte være Mr. Marshalls søster.

Lexusen parkerte bak den sølvgrå Kia Rioen hennes, som ikke var en prangende bil, men som fremdeles var ganske ny og skinnende ren etter at Ruby hadde levert den inn til vask mens hun shoppet kvelden før. Hun visste nemlig hvor viktig førsteinntrykket var, så hun hadde kjørt til et kjøpesenter og kjøpt seg litt nye klær. Hvis Mr. Marshalls søster ikke likte hvordan hun så ut, var det ikke sikkert hun ville få denne jobben.

Ruby ble lettet over at kvinnen smilte varmt til henne. Antrekket hun hadde valgt ut var heldigvis helt greit. Det enkle, svarte skjørtet nådde henne til ned på knærne, og sammen med den hvite skjorten, de svarte pumpsene og det oppsatte håret fikk det henne til å fremstå som seriøs og profesjonell.

«Ruby, antar jeg?» sa kvinnen mens hun kom gående bort til henne. Hun var slank, blond og så ganske glamorøs ut. Ruby gjettet på at hun var i førtiårene.

«Ja», svarte Ruby. «Og du må være Mrs. Chalmers.»

«Det er jeg, men kall meg bare Gloria», sa hun, og en oppriktig varme lyste ut av de blå øynene.

Ruby merket fort at hun likte henne. Men så likte også Ruby de fleste mennesker, så lenge de behandlet henne greit.

«Det er et fint navn», sa hun.

«Litt gammeldags, kanskje. Jeg liker Ruby mye bedre. Så, hva syns du om huset til broren min?»

«Det er ganske imponerende.»

«Det er det. Jeg har nøklene her. Skal vi gå inn?»

«Ja, gjerne.»

Innsiden var like elegant som fasaden, med grå marmorfliser og hvite vegger, og en blanding av lyse silkegardiner og skodder foran vinduene. Noen av møblene så antikke ut, i mørkt tre, men hovedinntrykket var svært moderne. Kjøkkenet var en drøm i hvitt, med alle tenkelige kjøkkenredskaper, inkludert en fristende kaffemaskin. Det var flere gjesterom nede, i tillegg til et teppekledd soverom med et badeværelse rett over gangen, som hun gjettet på at en hushjelp kunne bruke. I andre etasje var det tre gjesterom, også de teppekledde, og et stort badeværelse som hørte til disse rommene. I tillegg lå hovedsoverommet her, som hadde sitt eget sitteområde, tilhørende bad og garderoberom.

Selv om det ikke var en herregård, ville det likevel bli mye å passe på. Hun ville kanskje ikke få så mye tid til å studere likevel.

«Du ser litt bekymret ut», sa Gloria mens hun førte Ruby gjennom franske dører og ut til den enorme terrassen. Bak terrassen så hun en stor hage og et rektangulært svømmebasseng i det ene hjørnet.

«Vil jeg få noe hjelp her?»

«Ja, kjære vene. Janice, som er vaskehjelpen, kommer hver mandag og fredag og vasker alle gulv og bad. I tillegg har vi altmuligmannen Tom, som tar seg av hagen og svømmebassenget. Jeg er litt usikker på hvilke dager han er her, men Georgia vil vite det.»

«Georgia?»

«Sebastians faste hushjelp. Hun har lagt igjen hustelefonen til deg, og lagret alle de viktigste kontaktene på den, inkludert hennes eget nummer. Den ligger i skuffen på kjøkkenet. Hun vil at du skal ringe henne i dag, så kan hun oppdatere deg på alt Sebastian liker og misliker.»

«Akkurat. Så hva skjedde, siden hun plutselig måtte dra sin vei?»

«Fortalte ikke Sebastian det?»

«Nei.»

«Typisk», sa Gloria og himlet med øynene. «Søsteren hennes var i en bilulykke og må være på sykehuset i flere uker.»

«Å, stakkars henne. Hvor skjedde dette?»

«I Melbourne. Georgia trodde at hun ville bli værende en god stund, selv etter at søsteren ble skrevet ut av sykehuset. Det er tre barn å passe på, og svogeren er visst ganske håpløs. Hun antydet minst tre måneder.»

«Barbara nevnte også tre måneder.»

«Barbara?» spurte Gloria.

«Kvinnen som driver Housewives For Hire.»

«Ja, nettopp. Men du, jeg beklager at jeg må forlate deg så fort, men jeg skal ha noen venninner til lunsj i dag, så jeg må skynde meg hjem. Her er nøklene. Bare se deg rundt og gjør deg kjent her, og så må du bare ringe meg hvis det er noe du lurer på. Eller Georgia, selvfølgelig. Å, og en siste ting: En sidevei fører til en stor garasje under huset. Det er god plass til bilen din der, så bare bruk den. Kontrollen er på nøkkelringen. Hyggelig å hilse på deg, Ruby. Hils Georgia fra meg. Ha det.»

Hun var borte før Ruby fikk sukk for seg, og Ruby ble stående igjen alene på terrassen, fremdeles ganske overveldet av hele stedet. Hun hadde jobbet på noen stilige resorter, men hun hadde aldri vært i et så elegant privathjem før. Barndomshjemmet hennes, som faren hadde solgt da alle barna hadde forlatt redet, hadde vært et vanlig mursteinshus i forstaden med tre soverom, et og et halvt baderom og ingen svømmebasseng. Det hadde likevel blitt solgt for over en million dollar. Gudene måtte vite hva dette stedet var verdt. Eller hva Sebastian Marshall var verdt, for den saks skyld.

Nysgjerrigheten var pirret, så Ruby bestemte seg for å søke ham opp på nettet etter at hun hadde parkert bilen og funnet seg til rette. Forhåpentligvis ville hun finne et bilde eller to, så hun fikk se hvordan han så ut. Hun hadde trodd at det ville være noen bilder av ham i huset, men det var det ikke. Ikke ett eneste. Hun hadde i det minste forventet å se et bilde av ham og konen. Men det var ingen. Han ville sikkert ikke bli påminnet om ekteskapet sitt eller om den avdøde konen, tenkte hun, og det gjorde henne veldig trist. Hun selv elsket å se på bilder av moren. Hun hadde til og med æret moren med å tatovere et hjerte med datoene for fødselsdagen og dødsdagen hennes på innsiden av håndleddet. Når man elsket noen, ville man aldri glemme dem.

Det var et mysterium, det var sikkert og visst.

Forhåpentligvis kunne Georgia fortelle henne litt mer når Ruby ringte henne, og også gi henne en følelse av hva slags mann den nye sjefen virkelig var. Men først ville hun lage seg litt kaffe på den rålekre kaffemaskinen.

Ingenting var bedre enn god kaffe, tenkte Ruby idet hun gikk inn i huset og mot kjøkkenet. Kaffe gjorde henne alltid rolig, og hun trengte å roe seg ned etter en ganske stressende morgen. Men alt i alt hadde det ordnet seg overraskende greit. Gloria så ut til å like henne, og følelsen var gjensidig. Og huset var virkelig fenomenalt. Det ville bli fantastisk å bo og jobbe i det. På overflaten virket det som en drømmejobb.

Men hvor fornøyd hun virkelig ville bli med jobben, var selvfølgelig avhengig av hva slags mann den nye sjefen var. Hun håpet han var like hyggelig som han hadde hørtes ut på telefonen, og ikke en av de rike, arrogante kaksene hun hadde møtt i tidligere jobber. Det å ha mye penger, brakte ikke alltid frem det beste i menn, hadde hun erfart.

Disse tankene minnet henne på at hun måtte passe på hvordan hun kledde seg mens hun jobbet her. Konservativt, var Barbaras råd.

Jeg kan kle meg konservativt, tenkte Ruby og slo på kaffemaskinen.

Greit, så var det ikke slik hun vanligvis kledde seg, men hun ville ikke gjøre noe som kunne sette denne suverene jobben på spill. Det innebar oppsatt hår, minimalt med sminke og smykker og en svært diskré garderobe.

Klærne hun hadde på seg i dag, var en god start, men hun ville trenge mer. Hun kunne ikke bruke disse klærne hver dag, spesielt ikke når sommeren kom. Det var allerede svært varmt ute, og det var bare den første uken i desember. Når hun ringte Georgia, ville hun spørre henne om hvordan hun vanligvis gikk kledd i sommermånedene. Og ja, hun ville også fiske etter informasjon om hvem Sebastian Marshall egentlig var.

Ruby var ikke spesielt bekymret for ham, men bedre føre var.

Hun kunne umulig vite at skjebnen ville spille henne et puss og sørge for at det første møtet mellom henne og den nye sjefen ville bli en heller pinlig affære.

